कोचिंग छात्र ने फांसी लगाकर दी जान, 10 दिन में तीसरा सुसाइड
महावीरनगर द्वितीय निवासी बिहार के एक कोचिंग छात्र ने रविवार रात फांसी लगाकर जान दे दी। पुलिस ने शव को एमबीएस के पोस्टमार्टम रूम में रखवाया है। पुलिस को मौके से कोई सुसाइड नोट नहीं मिला। फिलहाल सुसाइड के कारणों का कोई पता नहीं चल पाया है। पिछले 10 दिनों में सुसाइड की यह तीसरी घटना है।
महावीर नगर सीआई भंवरसिंह ने बताया कि बिहार निवासी भानू कुमार (15) पुत्र सुभाष प्रताप सिंह महावीर नगर सब्जी मंडी के पास किराए के कमरे में रहकर कोचिंग से फाउंडेशन कोर्स कर रहा था। वो एक स्कूल से 10वीं कक्षा में भी पढ़ रहा था। रविवार रात को वो कमरे पर आया तो सबसे अच्छे से बातचीत की और प्यास लगने का जिक्र किया। इसके बाद वो अपने रूम में चला गया। करीब 1 घंटे बाद उसके रिश्तेदार का फोन आया जो उसने नहीं उठाया। जब बार-बार फोन नहीं उठाया तो रिश्तेदार ने मकान मालिक को फोन करके उसके बारे में पूछा। मकान मालिक के गेट खटखटाने के बाद भी जब उसने कोई जवाब नहीं दिया तो उन्होंने लोहे के डंडे से खिड़की को ऊपर उठाकर अंदर देखा तो उनके होश उड़ गए। भानू पंखे के सहारे फांसी के फंदे पर लटका हुआ था। सूचना पर पुलिस मौके पर पहुंची और उसे फंदे से उतारकर एंबुलेंस से एमबीएस अस्पताल पहुंचाया। पुलिस ने परिजनों को सुसाइड की जानकारी दे दी है, सोमवार को शव का पोस्टमार्टम करवाया जाएगा।
भानू कुमार (फाइल)
महावीर नगर से कोचिंग छात्र के सुसाइड के बाद शव को एमबीएस ले जाते।
awa_Deva hin_Deva hin_Deva mai_Deva hin_Deva